Fundarboð:

2. stjórnarfundur HSV starfsárið 2014-2015. Haldinn á skrifstofu HSV í Þróunarsetri Vestfjarða, mánudaginn 8. september 2014 kl. 18

Mættir eru Guðný Stefanía Stefánsdóttir, Pétur Markan, Atli Freyr Rúnarsson, Sigfús Fossdal, Elín Marta Eiríksdóttir og Sigríður Lára Gunnlaugsdóttir sem ritaði fundargerð.

Dagskrá fundar:

1. Ákveða fastan fundartíma fyrir stjórnarfundi
2. Ársfundur HSV 2014
3. Skipa stjórn fyrir
	1. Afreksmannasjóð
	2. Styrktarsjóð þjálfara
4. Landsmót UMFÍ 50+ 2016
5. Vetrarlandsmót UMFÍ 2016
6. Íþróttaskólinn, aukatímar félaga
7. Þjálfaramál félaga
8. Umgengni í íþróttahúsnæði
9. Önnur mál

1. Stjórnarmenn koma sér saman um að eftirleiðis verði stjórnarfundir til skiptis á miðvikudögum og fimmtudögum fyrstu viku í mánuði.

2. Vísað til næsta stjórnarfundar.

3. Skipað var í nýjar stjórnir fyrir sjóði HSV:

a. Í stjórn afreksmannasjóðs voru Jón Páll Hreinsson, Erla Jónsdóttir og Heimir Hansson. Jón Páll situr áfram en nýjar koma inn í stjórn Guðný Stefanía Stefánsdóttir og Birna Jónasdóttir.

b. Í styrktarsjóði þjálfara voru Jón Páll Hreinsson, Erla Jónsdóttir og Jóhann Króknes Torfason. Erla gengur úr stjórn og í hennar stað kemur Guðný Stefanía Stefánsdóttir.

4. HSV heldur landsmót UMFÍ 50+ árið 2016. Skipa þarf í mótsnefnd svo hægt sé að hefja undirbúning. Nefndin þarf að velja tímasetningu, ákveða keppnisgreinar og fara yfir aðstöðu. HSV tilnefnir að lágmarki 5 fulltrúa, UMFÍ einn fulltrúa og Nefnd eldri ungmennafélaga einn fulltrúa. Stungið er upp á Jónasi Gunnlaugssyni, Jóhanni Króknes Torfasyni og Önnu Lind Ragnarsdóttir fyrir hönd HSV. Íþróttafélagið Kubbur tilnefni einn fulltrúa og einn fulltrúi komi frá sveitarstjórn. Formaður og framkvæmdastjóri munu hafa samband við þessa aðila.

5. HSV mun sjá um Vetrarlandsmót UMFÍ 2016. Nefnd hefur verið skipuð sem í sitja fyrir hönd HSV Birna Jónasdóttir og Pétur Markan sem er formaður nefndarinnar. Pétur er að vinna að málinu og mun kynna það fyrir stjórn síðar.

6. Félög innan HSV sem taka þátt í íþróttaskóla HSV sækjast sum hver eftir að hafa 2 æfingar á viku fyrir tvo elstu árganga íþróttaskólans. Stjórn HSV bendir á að það sé breyting frá samkomulagi sem gert var í fyrra og þurfi félög sem óska eftir þessari fjölgun tíma að senda beiðni þar að lútandi til stjórnar. Auk þess telur stjórn HSV að ein æfing hjá hverju félagi sé nóg fyrir íþróttaskólahópinn. Niðurstöður úttektar Tómasar Emil Guðmundssonar og Ásgeirs Guðmundssonar, unnin 2014, sýna að fram að 10-12 ára aldri er árangursríkast að hafa þjálfun sem fjölbreyttasta líkt og gert er í íþróttaskóla HSV.

7. Nokkur félög HSV hafa átt í vandræðum með að manna þjálfarastöður sínar. Meðal annars eiga félögin erfitt með að manna þjálfun í íþróttaskólanum. Eru það Sundfélagið Vestri, Blakfélagið Skellur, alpanefnd Skíðafélagsins og handboltadeild Harðar sem vantar þjálfara þetta haustið. HSV hefur af þessu áhyggjur og veltir fyrir sér leiðum til úrbóta. Augljóst er að íbúðir í Múlalandi sem sambandið leigir af bænum eru mikilvægar félögum til að ná til sín þjálfurum.

8. Nú í byrjun æfingatímabils vetrarins þykir stjórn HSV rétt að árétta við félög góða umgengni þjálfara og iðkenda í húsnæði bæjarins. Framkvæmdarstjóra er falið að senda eftirfarandi tilmæli til stjórna og unglingráða félaganna.

* 1. Að félög virði tímamörk. Iðkendur fari ekki inn í íþróttasal fyrr en þeirra tími er kominn og að vera búinn að taka saman þegar tíma lýkur.
	2. Þjálfari á að vera mættur 10 mínútum fyrir byrjun tímans, iðkendur fá ekki að fara inn í búningklefa fyrr en þjálfari er mættur.
	3. Brýnt sé fyrir iðkendum að ganga vel um íþróttahúsnæðið sérstaklega má bæta umgengni í búningsklefum.

Þessi tilmæli eiga ekki síður við meistaraflokka félaganna en yngri flokka.

9. Önnur mál:

Forsvarsmenn ÍSÍ eru að skipuleggja heimsókn á starfssvæði HSV í vetur. Nánari tímasetning hefur ekki verið ákveðin. Formaður HSV verður í sambandi við ÍSÍ með skipulagningu.

Rætt um að panta íþróttagalla sem iðkendur félaga innan HSV myndu kaupa og nota. Málið sent til formannafundar.

Fundi slitið kl. 20:15

Fundargerð ritaði Sigríður Lára Gunnlaugsdóttir